b'\n_START_ARTICLE_\nLentoasema\n_START_PARAGRAPH_\nLentoasema on s\xc3\xa4\xc3\xa4nn\xc3\xb6llist\xc3\xa4 lentoliikennett\xc3\xa4 varten rakennettu alue, jota k\xc3\xa4ytet\xc3\xa4\xc3\xa4n ilma-alusten lentoonl\xc3\xa4ht\xc3\xb6\xc3\xb6n ja laskuun. Virallisen m\xc3\xa4\xc3\xa4ritelm\xc3\xa4n mukaan lentoasema on lentopaikka, jossa ilmaliikennepalvelu on pysyv\xc3\xa4sti j\xc3\xa4rjestetty._NEWLINE_Lentoasemia on olemassa matkustaja- ja rahtiliikennett\xc3\xa4, siviili-ilmailua ja sotilask\xc3\xa4ytt\xc3\xb6\xc3\xa4 varten. Lentoasemat jaetaan alueellisiin ja kansainv\xc3\xa4lisiin sen mukaan, tapahtuuko kent\xc3\xa4lt\xc3\xa4 valtioiden v\xc3\xa4lisi\xc3\xa4 lentoja. Lentoaseman on my\xc3\xb6s t\xc3\xa4ytett\xc3\xa4v\xc3\xa4 useita kriteerej\xc3\xa4 muun muassa lennonjohdosta ja kiitoteiden pituuksista saavuttaakseen kansainv\xc3\xa4lisen lentoaseman statuksen._NEWLINE_Lentoasema koostuu useasta eri osa-alueesta. Osa-alueet riippuvat lentokent\xc3\xa4n k\xc3\xa4ytt\xc3\xb6tarkoituksesta. Pelkk\xc3\xa4\xc3\xa4n sotilask\xc3\xa4ytt\xc3\xb6\xc3\xb6n tarkoitetulla lentoasemalla ei esimerkiksi ole matkustajaterminaalia.\n_START_SECTION_\nLentokentt\xc3\xa4alue\n_START_PARAGRAPH_\nLentokentt\xc3\xa4alue on lentoaseman keskeisin alue, johon kuuluvat lentokoneiden lentoonl\xc3\xa4ht\xc3\xb6\xc3\xb6n ja laskuun k\xc3\xa4ytt\xc3\xa4m\xc3\xa4t kiitotiet, rullaustiet, asematasot sek\xc3\xa4 maasto ja rakennukset tai rakennusten osat, joihin yleis\xc3\xb6ll\xc3\xa4 ei ole vapaata p\xc3\xa4\xc3\xa4sy\xc3\xa4. Hieman ep\xc3\xa4tarkemmin ilmaistuna lentokentt\xc3\xa4 tarkoittaa turva-aidan sis\xc3\xa4puolella olevaa aluetta.\n_START_SECTION_\nLiikennealue\n_START_PARAGRAPH_\nLiikennealue (lentoliikennealue) on lentoaseman osa, jota ilma-alukset k\xc3\xa4ytt\xc3\xa4v\xc3\xa4t lentoonl\xc3\xa4ht\xc3\xb6\xc3\xb6n, laskuun ja rullaukseen. Asemataso ei kuulu liikennealueeseen.\n_START_SECTION_\nMatkustajaterminaali\n_START_PARAGRAPH_\nMatkustajaterminaali on n\xc3\xa4kyv\xc3\xa4 osa lentoasemaa, sen l\xc3\xa4ht\xc3\xb6aulassa tehd\xc3\xa4\xc3\xa4n l\xc3\xa4ht\xc3\xb6selvitys, turvatarkastus, rajatarkastus ja sielt\xc3\xa4 aulakuormaajat siirt\xc3\xa4v\xc3\xa4t matkatavarat lentokoneen ruumaan. Muita terminaalin osia ovat tuloaulat, matkatavaroiden luovutusalueet, VIP-huoneet ja yleiset tilat. Porttialueelle p\xc3\xa4\xc3\xa4sev\xc3\xa4t vain matkustajat lentokoneeseen siirtymist\xc3\xa4 tai koneesta poistumista varten._NEWLINE_Matkustajaterminaalin yhteydess\xc3\xa4 on usein kauppoja (esimerkiksi tax-free), ravintoloita, kahviloita ja muita palveluja.\n_START_SECTION_\nLiikelentoterminaali\n_START_PARAGRAPH_\nLiikelentoterminaalissa palvellaan matkustajia, jotka k\xc3\xa4ytt\xc3\xa4v\xc3\xa4t liikelentoyhti\xc3\xb6iden, ilmavoimien tai valtion ilma-aluksia, yksityis- tai yleisilmailukoneita tai ambulanssilentoja.\n_START_SECTION_\nRahtiterminaali\n_START_PARAGRAPH_\nRahtiterminaalissa tapahtuu lentokoneiden kuljettaman rahtitavaran ja postin vastaanotto, k\xc3\xa4sittely ja luovutus.\n_START_SECTION_\nMaaliikennealue\n_START_PARAGRAPH_\nMaaliikennealue k\xc3\xa4sitt\xc3\xa4\xc3\xa4 lentoasema-alueen tiet, pys\xc3\xa4k\xc3\xb6intialueet, linja-autopys\xc3\xa4kit, taksiasemat ja huoltov\xc3\xa4yl\xc3\xa4t.\n_START_SECTION_\nMuut alueet\n_START_PARAGRAPH_\nLentoasemalla on my\xc3\xb6s tiloja lentokoneiden huoltoa varten, pelastusasema, lennonjohtotorni, usein my\xc3\xb6s hotelli sek\xc3\xa4 tiloja monenlaista muuta tarvittavaa palvelua varten.'